2. ปัจจัยความเสี่ยง

  ธุรกิจทุกประเภทย่อมมีความเสี่ยง ความสลับซับซ้อน และความไม่แน่นอน
  ความเสี่ยงทางธุรกิจอาจเกิดได้โดยไม่คาดคิดจากกลยุทธ์การดำเนินงาน สถานะการเงิน
  การปฏิบัติตามกฎข้อบังคับของกฎหมาย การเปลี่ยนแปลงกฎระเบียบของกฎหมายโดยภาครัฐ
  ภัยธรรมชาติ หรือจากการปฏิบัติงาน และจากระบบคอมพิวเตอร์
  โดยที่ความเสี่ยงมักจะเปลี่ยนแปลงไปตามปัจจัยจากทั้งภายในและภายนอกที่มีผลกระทบต่อสภาวะการดำเนินธุรกิจ
  โดยความเสี่ยงหลักๆ ของบริษัทฯ รวมถึงความเสี่ยงจากสภาวะเศรษฐกิจและการเมือง
  จากกฎระเบียบข้อบังคับของรัฐและกฎหมาย จากผลิตภัณฑ์ จากพนักงานลูกจ้าง
  และจากเทคโนโลยีสารสนเทศ

  สภาวะเศรษฐกิจและการเมือง

  ในฐานะผู้ดำเนินงานธุรกิจศูนย์จำหน่ายสินค้าแบบชำระเงินสดและบริการตนเอง บริษัทฯ
  มั่นใจว่าความเชื่อมั่นของผู้บริโภคที่ลดลงจะส่งผลกระทบต่อบริษัทฯ
  น้อยกว่าผู้ประกอบการค้าปลีกแบบซูเปอร์สโตร์/ไฮเปอร์มาร์เก็ต
  เนื่องจากผู้บริโภครายย่อยมิใช่กลุ่มลูกค้าหลักของบริษัทฯ อย่างไรก็ตาม
  ธุรกิจทุกประเภทย่อมมีความอ่อนไหวต่อสภาวะเศรษฐกิจในที่ๆ
  ธุรกิจนั้นดำเนินกิจการอยู่ในระดับที่แตกต่างกันออกไป และสภาวะเศรษฐกิจที่ฝืดเคืองในปี 2552
  ได้มีผลกระทบต่อผลประกอบการของบริษัทฯ อย่างไรก็ตาม ในฐานะที่บริษัทฯ
  เป็นผู้ประกอบการศูนย์จำหน่ายสินค้าแบบชำระเงินสดและบริการตนเอง
  โครงสร้างในเชิงพาณิชย์ของบริษัทฯ เอง ได้ลดทอนความเสี่ยงดังกล่าวลงไปบางส่วนแล้ว
  โดยที่บริษัทฯ มีความเสี่ยงเรื่องหนี้สูญน้อยมาก เนื่องจากบริษัทฯ
  ขายสินค้าเป็นเงินสดเกือบทั้งหมด และมีเงินทุนหมุนเวียนที่มีสภาพคล่อง

  ถึงแม้ว่าเศรษฐกิจจะเริ่มฟื้นตัวในไตรมาสสุดท้ายในปี 2552
  แต่ประเทศไทยยังคงได้รับผลกระทบจากสภาวะความวุ่นวายทางการเมืองอย่างต่อเนื่อง
  และส่งผลให้ความมั่นใจของผู้บริโภคภายในประเทศลดลง
  และยังทำให้อุตสาหกรรมการท่องเที่ยวซบเซา อย่างไรก็ตาม สินค้าหลักของบริษัทฯ
  เป็นสินค้าประเภทอาหารสด และสินค้าที่จำเป็นต่อการดำรงชีวิต ทำให้บริษัทฯ
  ได้รับผลกระทบค่อนข้างน้อยจากสภาวะดังกล่าว

  กฎระเบียบข้อบังคับของรัฐและกฎหมาย

  ภายใต้สภาวะการดำเนินธุรกิจปัจจุบัน บริษัทฯ ต้องดำเนินการภายใต้ข้อกฎหมายกว่า 30 ฉบับ
  ซึ่งบริษัทฯ ต้องปฏิบัติตาม สภาวะแวดล้อมนี้มีแนวโน้มที่จะถูกควบคุมมากขึ้นในอนาคตอันใกล้
  เพราะมีร่างกฎหมายใหม่ๆ ที่กำลังอยู่ในขั้นตอนการพิจารณาออกเป็นกฎหมายบังคับใช้

  การเจริญเติบโตของภาคธุรกิจค้าส่งค้าปลีกรูปแบบใหม่ในประเทศไทยในทศวรรษที่ผ่านมา
  ซึ่งผู้บริโภคชาวไทยได้รับประโยชน์จากการมีทางเลือกในการหาซื้อสินค้าเพิ่มมากขึ้น
  และทำให้คุณภาพและมูลค่าของสินค้าและบริการดีขึ้น แต่ธุรกิจค้าส่งค้าปลีกที่เพิ่มมากขึ้นนั้น
  ถูกมองว่ามีผลกระทบที่สำคัญต่อภาคธุรกิจอื่นๆ ซึ่งรวมไปถึงธุรกิจค้าส่งค้าปลีกแบบดั้งเดิมด้วย
  ผลกระทบที่ถูกมองในเชิงลบได้นำไปสู่การเรียกร้องให้มีการแทรกแซงโดยการออกกฎหมายและกฎระเบียบข้อบังคับต่างๆ
  ของรัฐ โดยในปี 2546 ได้มีการประกาศใช้กฎหมายผังเมือง
  พระราชบัญญัติควบคุมอาคารและกฎระเบียบที่เกี่ยวข้อง
  ซึ่งการบังคับใช้กฎหมายดังกล่าวก่อให้เกิดผลกระทบต่อความสามารถในการขยายสาขาในเขตเมืองของผู้ประกอบการเป็นอย่างมาก

  การบังคับใช้พระราชบัญญัติการแข่งขันทางการค้าในปี 2546
  มุ่งเน้นในเรื่องผู้มีอำนาจเหนือตลาดและการปฏิบัติทางการค้าที่ไม่เป็นธรรม
  โดยคณะกรรมการการแข่งขันทางการค้าได้ออกระเบียบว่าด้วยแนวทางพิจารณาการปฏิบัติทางการค้าระหว่างผู้ประกอบธุรกิจค้าส่งค้าปลีกกับผู้ผลิตหรือผู้จำหน่ายซึ่งมีผลบังคับใช้ตั้งแต่วันที่
  12 ตุลาคม 2549
  และคณะรัฐมนตรีได้อนุมัติคำจำกัดความของผู้มีอำนาจเหนือตลาดในเดือนมกราคม 2550
  กฎระเบียบเหล่านี้อาจจะเป็นอุปสรรคในการดำเนินธุรกิจของบริษัทฯ

  กระทรวงพาณิชย์ได้กำกับดูแลราคาสินค้าอุปโภคบริโภคอย่างเข้มงวด
  โดยอาศัยอำนาจตามพระราชบัญญัติว่าด้วยราคาสินค้าและบริการ พ.ศ. 2542
  ทั้งนี้ยังรวมถึงการควบคุมการปรับราคาสินค้าอย่างใกล้ชิดอีกด้วย
  รัฐบาลยังคงยึดนโยบายด้านนี้อย่างต่อเนื่องตลอดปี 2552 ทั้งๆ ที่ราคาน้ำมันและราคาสินค้าต่างๆ
  มีความผันผวนอย่างมาก

  พระราชบัญญัติควบคุมเครื่องดื่มแอลกอฮอล์โดยกระทรวงสาธารณสุข มีผลบังคับใช้เมื่อ
  เดือนกุมภาพันธ์ 2551 โดยมุ่งหวังที่จะลดปัญหาทางสังคมที่มีสาเหตุมาจากเครื่องดื่มแอลกอฮอล์
  กฎหมายฉบับนี้ได้มีข้อห้ามในการโฆษณาผลิตภัณฑ์เครื่องดื่มแอลกอฮอล์และการจัดรายการส่งเสริมการขายต่างๆ

  พระราชบัญญัติความรับผิดชอบต่อความเสียหายที่เกิดขึ้นจากสินค้าที่ไม่ปลอดภัย
  มีผลบังคับใช้ในเดือนกุมภาพันธ์ 2552
  โดยกฎหมายฉบับนี้ระบุให้ผู้ประกอบธุรกิจต้องรับผิดชอบต่อความเสียหายต่างๆ
  ที่เกิดขึ้นจากสินค้าที่ไม่ปลอดภัย

  การบังคับใช้พระราชบัญญัติการประกอบธุรกิจค้าปลีกหรือค้าส่งเป็นปัจจัยความเสี่ยงในการดำเนินธุรกิจที่อาจจะเกิดขึ้นได้ในอนาคต
  ซึ่งร่างพระราชบัญญัติฉบับนี้ได้ผ่านการอนุมัติจากคณะรัฐมนตรีในหลักการเมื่อวันที่ 22 ธันวาคม
  2551 และร่างดังกล่าวอยู่ในระหว่างการตรวจทานของคณะกรรมการกฤษฎีกา
  ในกรณีที่ร่างพระราชบัญญัติการประกอบธุรกิจค้าปลีกหรือค้าส่งมีผลบังคับใช้
  ภาคธุรกิจค้าปลีกค้าส่งย่อมจะได้รับผลกระทบ อาทิเช่น ความซับซ้อนในการขยายสาขา
  และการควบคุมเวลาทำการ เป็นต้น โดยเรื่องดังกล่าวจะต้องได้รับอนุญาตตามหลักเกณฑ์ วิธีการ
  และเงื่อนไขภายใต้กฎหมายดังกล่าว

  เมื่อคำนึงถึงกฎระเบียบข้อบังคับของรัฐและกฎหมายที่ได้กล่าวมาข้างต้น บริษัทฯ
  จะต้องมีความรอบคอบในการปฏิบัติตามกฎข้อบังคับมากยิ่งขึ้น
  เพื่อหลีกเลี่ยงความเสี่ยงที่อาจเกิดขึ้นและกฎหมายเหล่านี้จะเพิ่มระดับความซับซ้อนในขั้นตอนการปฏิบัติงาน
  และค่าใช้จ่ายในการดำเนินธุรกิจมากยิ่งขึ้นด้วย

  ผลิตภัณฑ์

  ผู้บริโภคในปัจจุบันได้ให้ความสนใจเกี่ยวกับความปลอดภัยและความถูกสุขอนามัยของอาหารเพิ่มขึ้น
  และมีความรู้ความเข้าใจมากขึ้น ดังนั้น ถึงแม้ว่าบริษัทฯ
  จะได้สั่งซื้ออาหารสดจากผู้จัดจำหน่ายที่เชื่อถือได้และได้รับใบรับรอง
  และกำหนดมาตรฐานความสะอาดและความถูกสุขอนามัยที่เข้มงวด ที่ศูนย์กระจายสินค้า สาขา
  และพนักงานของบริษัทฯ แล้วก็ตาม บริษัทฯ
  ยังมีความเสี่ยงจากความตื่นกลัวและความตื่นตัวในภูมิภาค ซึ่งจะมีผลกระทบต่อยอดขายของบริษัทฯ

  บุคลากร

  บริษัทฯ ดำเนินการฝึกอบรมและลงทุนทางด้านทรัพยากรบุคคลอย่างต่อเนื่อง
  ขณะเดียวกันต้องแข่งขันกับผู้ประกอบการรายอื่นในประเทศไทย
  เพื่อแสวงหาบุคลากรที่ดีที่สุดจากตลาดแรงงาน
  ซึ่งผู้ที่มีความเชี่ยวชาญในธุรกิจด้านนี้ยังมีจำนวนน้อย
  ทั้งนี้ความต้องการแรงงานที่มีความเชี่ยวชาญยังมีอยู่อย่างต่อเนื่อง
  โดยเฉพาะในเขตพื้นที่ต่างจังหวัด และบริษัทฯ
  ยังมีความเสี่ยงต่อการไม่สามารถคัดเลือกและว่าจ้างพนักงานที่มีความสามารถในระดับที่บริษัทฯ
  ต้องการ ยิ่งไปกว่านั้น
  การค้าปลีกสมัยใหม่ยังแสดงให้เห็นถึงสภาพแวดล้อมในการทำงานที่มีความท้าทายสูง
  ความต่อเนื่องและความสม่ำเสมอในการทำงานของพนักงานเป็นสิ่งสำคัญที่ทำให้บริษัทฯ
  ประสบความสำเร็จในการเติบโตตามที่ต้องการ ในขณะที่บริษัทฯ
  ลงทุนทางด้านการพัฒนาทรัพยากรบุคคลอย่างต่อเนื่อง บริษัทฯ
  ก็ต้องเผชิญกับความเสี่ยงในการลงทุนกับพนักงานของบริษัทฯ โดยที่บริษัทฯ
  อาจจะไม่ได้รับผลประโยชน์ตอบแทนกลับคืนหากพนักงานลาออกไปอยู่กับบริษัทฯ คู่แข่ง บริษัทฯ
  เชื่อมั่นว่าสภาพแวดล้อมในการทำงานที่ดี โครงการสนับสนุน และฝึกอบรมที่บริษัทฯ
  จัดให้แก่พนักงาน รวมทั้งความสำนึกของการทำงานเป็นทีม การให้ความร่วมมือซึ่งกันและกัน
  และความเป็นเสมือนครอบครัวเดียวกันในหมู่พนักงาน
  จะช่วยลดความเสี่ยงในการได้มาและคงไว้ซึ่งพนักงานที่มีคุณภาพ
  ซึ่งเป็นกำลังสำคัญและเป็นสิ่งจำเป็นสำหรับบริษัทฯ ในการพัฒนาธุรกิจให้เติบโตยิ่งขึ้น

  เทคโนโลยีสารสนเทศ

  บริษัทฯ
  ใช้เทคโนโลยีสารสนเทศภายในองค์กรซึ่งถือเป็นปัจจัยพื้นฐานในการดำเนินธุรกิจของบริษัทฯ
  การใช้เทคโนโลยีสารสนเทศรวมถึงการติดต่อเชื่อมโยงระหว่างบุคคลภายนอกกับภายในองค์กรตัวอย่างเช่น
  การใช้ระบบพาณิชย์อิเล็คทรอนิกส์ระหว่างธุรกิจ (B2B) การใช้อีเมล์และเครื่องมือสื่อสารอื่นๆ
  นอกจากนี้ ระบบปฏิบัติการทั้งหมดของบริษัทฯ
  ยังได้รับการพัฒนาให้ดำเนินการผ่านระบบคอมพิวเตอร์ทั้งสิ้น ดังนั้น บริษัทฯ
  จึงมีความเสี่ยงที่จะได้รับผลกระทบที่อาจเกิดขึ้นต่อธุรกิจของบริษัทฯ
  หากระบบเทคโนโลยีสารสนเทศล้มเหลวหรือไม่สามารถปฏิบัติการได้ ตัวอย่างเช่น
  การเกิดไวรัสที่ส่งผ่านระบบอิเล็คทรอนิกส์ หรือภัยพิบัติ อย่างไรก็ตาม
  แผนกเทคโนโลยีสารสนเทศของบริษัทฯ
  ได้ดำเนินการอย่างมีประสิทธิภาพในการดูแลเพื่อให้มั่นใจว่าบริษัทฯ
  ได้รับการปกป้องให้พ้นจากความเสี่ยงดังกล่าวได้อย่างเหมาะสมและมีประสิทธิภาพ